Flytja vörubíla á vörubílum til að spara olíu Hækkandi olíuverð leiðir til nýrra aðferða . “ Við erum einfaldlega að hagræða , ” segir Gunnbjörn Jóhannsson hjá Jóhanni Á. Guðlaugssyni ehf í Búðardal en fyrirtækið hefur brugðið á það ráð að flytja vöruflutningabifreiðar sínar ofan á öðrum í áburðarflutningum í stað þess að keyra þær allar á milli staða . Þetta er gert til þess að spara olíu en Gunnbjörn segir að um 70 þúsund krónur kosti að fylla á einn bíl miðað við núverandi olíuverð . “ Þetta er nú ekki í fyrsta skipti sem við grípum til þessa ráðs en við erum farnir að auka þetta mikið . Með þessu móti spörum við líka kílómetragjald sem við þyrftum annars að borga fyrir hvern ekinn kílómetra . ” Gunnbjörn segir að á leiðinni til Akraness og aftur tilbaka í Dalina nemi sparnaðurinn líklega um 20 þúsund krónum .